फिक्सिंग में सिर्फ नाम घसीटना खतरनाक : संगकारा  
संगकारा ने कहा कि खिलाड़ियों का नाम मैच फिक्सिंग में घसीटने की जगह भ्रष्टाचार रोधी इकाई के साथ मिलकर इस कलंक को खत्म करना चाहिए।
हसन तिलकरत्ने के आरोपों पर तीखी टिप्पणी करते हुए श्रीलंका के पूर्व क्रिकेट कप्तान कुमार संगकारा ने कहा कि खिलाड़ियों का नाम मैच फिक्सिंग में घसीटने की जगह इस पूर्व खिलाड़ी को आईसीसी की भ्रष्टाचार रोधी इकाई के साथ मिलकर इस कलंक को खत्म करने की दिशा में काम करना चाहिए। तिलकरत्ने ने आरोप लगाया था कि श्रीलंका के खिलाड़ी 1992 से मैच फिक्स कर रहे हैं।  चेन्नई सुपरकिंग्स के हाथों अपनी टीम की 19 रन की हार के बाद डेक्कन चार्जर्स के कप्तान ने कहा, हसन ने वर्षों तक क्रिकेट खेला है और वह श्रीलंका का कप्तान भी रहा। इसलिए यह देखना रोचक होगा कि वह क्या कहना चाहता है और क्या उसके पास आरोपों से अधिक भी कुछ है।   उन्होंने कहा, सिर्फ किसी का नाम घसीटना खतरनाक है। उसे आईसीसी की एसीएसयू और घरेलू बोर्ड के साथ मिलकर काम करना चाहिए जिससे कि यह सुनिश्चित हो सके कि अगर इन दावों में हकीकत है तो इस संबंध में कुछ किया जा सके। इसके अलावा मुझे नहीं लगता कि अब खेल रहे खिलाड़ियों के लिए इसके काफी मायने हैं।